ΓΡΑΠΤΗ ΕΡΩΤΗΣΗ E-2870/98

υποβολή: Patricia McKenna (V) προς την Επιτροπή

(28 Σεπτεμβρίου 1998)

Θέμα: Φωσφορική ρύπανση από τα απορρυπαντικά

Τα απορρυπαντικά είναι η βασική πηγή της παρουσίας φωσφόρου στα λύματα.Η ρύπανση αυτή έχει καταστήσει αναγκαία την απαγόρευση με νόμο της χρησιμοποίησης φωσφόρου στα απορρυπαντικά στην Ιταλία και την Ελβετία, ενώ σχετικές προαιρετικές συμφωνίες με τη βιομηχανία απορρυπαντικών έχουν συναφθεί σε άλλες χώρες, όπως η Γερμανία και η Ολλανδία. Τούτο είχε ως αποτέλεσμα την μείωση της ποσότητας του φωσφόρου στα απορρυπαντικά κατά 94 % στη Γερμανία, από το 1975.Γενικώς, υπήρξε σημαντική μείωση της παρουσίας φωσφόρου στο υδατικό περιβάλλον στις χώρες όπου ελήφθησαν αυτά τα μέτρα.

Μια χώρα που δέν έλαβε ανάλογα μέτρα είναι η Ιρλανδία, με αποτέλεσμα να υφίσταται σημαντική ρύπανση των υδάτων από την ίδια αιτία. Δεν νομίζει η Επιτροπή ότι είναι αναγκαία μια εναρμόνιση ώστε να ευθυγραμμιστεί η Ιρλανδία με την ευρέως διαδεδομένη στην υπόλοιπη ΕΕ σωστή πρακτική σε αυτόν τον τομέα, και ότι η εναρμόνιση αυτή θα μπορούσε να λάβει τη μορφή μιας πανευρωπαϊκής προαιρετικής συμφωνίας με τη βιομηχανία, όπως στην περίπτωση της Γερμανίας, ή της απαγόρευσης με νόμο, όπως στην Ιταλία;

Θεωρεί η Επιτροπή ότι θα έπρεπε, ως ένα πρώτο βήμα, να εξαιρεθούν από το ΦΠΑ στην ΕΕ τα απορρυντικά που δεν περιέχουν φώσφορο, ώστε να μειωθεί η σημερινή τιμή τους που εμποδίζει τους καταναλωτές να αγοράζουν απορρυπαντικά χωρίς φώσφορο;

Απάντηση του κου Bangemann εξ ονόματος της Επιτροπής

(30 Οκτωβρίου 1998)

Η Επιτροπή εξετάζει επί του παρόντος τα προβλήματα που προέκυψαν από την παρουσία φωσφορικών ενώσεων στα απορρυπαντικά. Σε ορισμένα κράτη μέλη, η κυκλοφορία των προϊόντων αυτών ελέγχεται είτε δια του νόμου είτε σε εκούσια βάση, με ποικίλους τρόπους. Η γενική τάση που παρατηρείται στην αντιμετώπιση του εν λόγω θέματος μαρτυρεί μια θετική εξέλιξη υπέρ των φωσφορικών ενώσεων. Πολλοί κύκλοι προτιμούν τα απορρυπαντικά που περιέχουν φωσφορικές ενώσεις έναντι άλλων εναλλακτικών λύσεων δεδομένου ότι οι ενώσεις αυτές μπορούν να απομακρυνθούν εύκολα από τα λύματα δημιουργώντας έτσι λιγότερα περιβαλλοντικά προβλήματα σε σχέση με τα υποκατάστατά τους.

Στην οδηγία 91/271/ΕΟΚ του Συμβουλίου της 21ης Μαΐου 1991 για την επεξεργασία των αστικών λυμάτων(1) προβλέπεται ότι τα αστικά λύματα που διοχετεύονται στα δίκτυα αποχέτευσης, πρέπει να υποβάλλονται σε δευτεροβάθμια επεξεργασία(2) πριν από την απόρριψή τους και καθορίζεται χρονοδιάγραμμα για τη συμμόρφωση των διαφόρου μεγέθους οικισμών μέχρι τις 31 Δεκεμβρίου 2005. Πέραν τούτου, προβλέπονται ειδικές διατάξεις, ιδίως όσον αφορά την απομάκρυνση του αζώτου και του φωσφόρου, για περιοχές που ενδέχεται να παρουσιάσουν ευτροφισμό. Δεν υπάρχουν όμως συστήματα επεξεργασίας των λυμάτων σε όλα τα κράτη μέλη.

Η Επιτροπή εξετάζει τώρα την ανάγκη εναρμόνισης της κυκλοφορίας των φωσφορικών ενώσεων σε όλη την Κοινότητα. Δεν έχει ληφθεί καμία σχετική απόφαση μέχρι τώρα και, ελλείψει εναρμόνισης, η Επιτροπή δεν αντιμετωπίζει το ενδεχόμενο θεσπίσεως φορολογικών κινήτρων.

(1) ΕΕ L 135 της 30.5.1991.

(2) Ως "δευτεροβάθμια επεξεργασία" νοείται η επεξεργασία των αστικών λυμάτων με μέθοδο που, κατά κανόνα, περιλαμβάνει βιολογική επεξεργασία με δευτεροβάθμια καθίζηση, ή με άλλες μεθόδους δια των οποίων τηρούνται οι απαιτήσεις που καθορίζονται στον πίνακα 1 του παραρτήματος 1 της οδηγίας.